Man sit lewenslank ná moord op vrou | Netwerk24
Man sit lewenslank ná moord op vrou
Deur Charné Kemp 10 Julie 2019 06:00
Riana Louw du Toit se moordenaar is tot lewenslank gevonnis. Foto: Argief
Jan Esterhuise is Vrydag (05/07) in die hooggeregshof in Kimberley tot lewenslange gevangenisstraf gevonnis weens die moord op Riana Louw du Toit.
Haar lyk is op 6 Februarie 2018 op ’n grondpad buite Sutherland gekry. Haar skedel is verbrysel.
Waarnemende regter Almé Stanton het Esterhuise ook 15 jaar gevangenisstraf vir roof met verswarende omstandighede opgelê wat gelyklopend met sy ander vonnis uitgedien moet word.
Hy is onskuldig bevind op aanklag van verkragting.
Esterhuise (41) van Portugalsrivierplaas in Namakwaland se bekentenis is vroeër in die verhoor ná ’n binneverhoor toegelaat.
Die patoloog het in die verhoor getuig dat die oorledene kopwonde en verdedigingswonde aan haar hande gehad het. Sy het ook haar knie beseer toe sy uit haar motor gesleep is.
Sy kon haar nie teen haar aanvaller verdedig nie.
In sy bekentenis het Esterhuise gesê dat hy haar eers met twee klippe geslaan het. Toe sy nie dood is nie, het hy groter klippe op haar kop gegooi. Sy het skedelbreuke opgedoen.
Louw du Toit is vermoedelik oorval toe sy tussen 08:00 en 09:00 op pad werk toe was op die R354-pad tussen Sutherland en Merweville. Sy was alleen in haar motor op pad na die Rogge Cloof-gasteplaas waar sy gewerk het.
Toe sy omstreeks 08:30 nog nie by die werk was nie, het haar kollegas na haar begin soek.
Haar lyk is op die Soutdriftpad in haar motor gekry.
Daar was ’n groot klip op haar kop en haar broek se gordel was losgemaak. Haar Samsung-selfoon was weg.
Vroeër is berig dat lede van ’n gemeenskapsveiligheidsgroep kort daarna ’n man aangekeer het waar hy in die riete weggekruip het.
Die man het glo op een van die naburige plase gewerk.
Du Toit word deur twee tienerdogters oorleef.
Sy het volgens haar Facebook-profiel in 2015 na Sutherland verhuis en het by die restaurant op die plaas gewerk.